AaB skal spille træningskamp mod Ajax Amsterdam som optakt til den kommende superligasæson.

AaB's superligaspillere kan se frem til en test af helt særlig karakter, når de 29. juni møder Champions League-semifinalisterne Ajax Amsterdam i en træningskamp. Det europæiske storhold Ajax Amsterdam var marginaler fra at spille sig i finalen i verdens største klubturnering, Champions League, i denne sæson. De to semifinalekampe mod Tottenham Hotspur endte samlet 3-3, men på grund af reglen om udebanemål snuppede englænderne finalebilletten. Det vidner altså om en testmodstander udover det sædvanlige, som AaB'erne står overfor. Opgøret mod hollandske Ajax Amsterdam spilles lørdag 29. juni klokken 12.00 i Oldenzaal. Spillerne holder lige nu sommerferie, men træningen op til den kommende superligasæson indledes igen onsdag 19. juni, hvorefter der venter to opvisningskampe mod henholdsvis Thorup Klim Boldklub og Veddum I.F. Herefter drager AaB-mandskabet på træningslejr i Holland, hvor AaB ligesom i sommeren 2014 får base på Fletcher Hotel-Restaurant Doorwerth-Arnhem. AaB rejser mod Holland 26. juni, og tre dage senere venter så opgøret mod det europæiske storhold fra Ajax Amsterdam. Derudover spiller AaB testkamp 5. juli på udebane mod AC Horsens ligesom reserveholdet tester formen 28. juni mod Maccabi Haifa FC.